Varhangeri va ndhavuko va hlayisile matimba ya vuavanyisi hambileswi ya nga riki ya ximfumo leswaku va kota ku ya emahlweni va ya tirhisa hambileswi ku herisiweke tihuvo ta ndhavuko emalembeni yosungula ya ntshunxeko. Dok. Seth Twum u kunguhatile leswaku hikwalaho ko va varhangeri va ndhavuko va ha ri na matimba lamakulu eka vanhu va vona no va swi tika no durha ku fikelela tihuvo ta ntolovelo, sisiteme ya tihuvo ta ndhavuko tanihi laha yi tumbuluxiweke hakona ehansi ka Nawu wa Xifundzankulu wa Vulawuri bya Vatima , yi fanele ku tlhela yi tivisiwa. Loko movha wa Mercedes Benz wu ri karhi wu njirimuka hi patu ra pfulela-va-tshika ra Ben Schoeman, miehleketo ya Machovhani yi tlhelele eka malembe ya khale. Ngopfu-ngopfu u tele hi miehleketo ya ku simekiwa ka ndyangu wakwe. U vone ku velekiwa ka n'wana wakwe wa mativula, Nhlamulo. Nhlamulo se a a endla lembe ra vumune eka tidyondzo takwe ta vutshunguri eMedunsa, eGa-Rankuwa. A a ri na makume-mbirhi-n'we wa malembe hi vukhale. A a tinyungubyisa swinene hi madyondza lawa yakwe. Mufana loyi a a ake vunghana lebyikulu ni tibuku. Tsakani a a ri yena nhwanyana a ri yexe emutini wakwe. Hikokwalaho minkarhi hinkwayo a a n'wi vona a ri xiluva lexi a xi khavisa emutini wakwe. Tsakani a a teke vumbhuri bya mana wakwe, a tlhela a teka na mbilu yakwe ya rirhandzu ni ntwelo. Yena a a ha ku sungula lembe rero eTechnikon ya Pitori laha a a dyondzela to tumbuluxa fesheni ya swiambalo. Matimba, yena loyi wa xisiva-rhumbu, hi yena loyi a wonge tibuku a ti lava ku n'wi komba xa ncila wa bulubulu. A a ri eka ntangha nkombo exikolweni xa le henhla xa vafana, edorobeni ra Pitori. A a feyirile kambirhi hi mpfhuka a nghena xikolo, eka ntangha tsevu na ntangha nkombo. Lomu kun'wana a a pase hi leswi Xikwembu Xi nga kona. A a dedelekela swinene eku feyileni. Tintangha takwe leti ta nsele exikolweni a ti tive no n'wi thya ra 'Repeat after me'. Hambiswiritano, a a xi rhandza xikolo. A a tibyele leswaku siku rin'wana a a ta kala a boxa ndzima.